Europos investicijų banko paskolos,
skirtos iš 2021-2027 m. Europos Sąjungos fondų investicijų programos 
lėšų bendrai finansuojamiems projektams įgyvendinti,
perskolinimo gairės
Europos investicijų banko (toliau vadinama – EIB) paskolos (toliau vadinama – paskola) paskirtis – 2021-2027 m. ES fondų investicijų programos paramos lėšomis finansuojamų projektų bendrajam viešajam finansavimo užtikrinimas.  

Sutartyje su EIB taip pat yra numatyta galimybė pagal banko nustatytas sąlygas dalį paskolos lėšų perskolinti pareiškėjo/galutinio paramos gavėjo indėliui įgyvendinant projektus užtikrinti.

Subjektai, kuriems gali būti perskolinama paskola:

1. savivaldybės,

2. valstybės ir savivaldybės įmonės,

3. akcinės ir uždarosios akcinės bendrovės, kurių dalį akcijų valdo valstybė ar savivaldybė,
4. viešoji įstaiga, kurios steigėjai  valstybės ir/ar savivaldybės institucijos.
Pagrindinės EIB paskolos perskolinimo (toliau vadinama – perskolinimas) sąlygos:

Perskolinimas yra vykdomas vadovaujantis Valstybės perskolinamų paskolų ir valstybės garantijų teikimo, suteiktų perskolinamų paskolų grąžinimo ir valstybės garantijų administravimo taisyklėse, patvirtintose 2001 m. birželio 4 d. Lietuvos Respublikos Vyriausybės nutarimu Nr. 667 (toliau – Taisyklės), nustatyta tvarka.
Perskolinimas yra galimas, jei:

1. Projektas yra finansuojamas 2021-2027 m. ES fondų investicijų programos paramos lėšomis:

· pareiškėjas yra tinkamas subjektas gauti EIB perskolinamą paskolą pareiškėjo indėliui užtikrinti (žr. subjektų sąrašą aukščiau);
· projektai atitinka EIB nustatytas tinkamumo sąlygas (2021-2027 m. laikotarpio ES paramos lėšomis finansuotini projektai gali būti preliminariai vertinami pasitelkiant pridedamą projektų tinkamumo finansuoti EIB paskolos lėšomis patikros lapo projekto ištrauką);
· Įgyvendinančioji institucija yra atlikusi projekto tinkamumo finansuoti EIB paskolos lėšomis vertinimą;
2. subjekto sprendimas dėl skolinimosi neprieštarauja teisės aktams ir nustatytiems skolinimosi limitams;
3. subjektas, teikiantis prašymą dėl perskolinimo, yra pajėgus įrodyti, kad bus užtikrintas suteiktos paskolos grąžinimas;
4. yra paskolos grąžinimą užtikrinančių priemonių (savivaldybės garantija, turto įkeitimas, ar kt.), išskyrus teisės aktais nustatytus atvejus, kai subjekto turtas negali būti įkeičiamas.
Suteikiamos paskolos sąlygos: 

· paskolos trukmė – iki 25 m. (paskutinio mokėjimo data – 2048 m. gruodžio 18 d.);

· paskolos valiuta – eurai;

· grąžinimo apimtys ir periodiškumas - lygiomis dalimis vieną kartą per metus;

· maksimalus paskolos grąžinimo atidėjimas (mokant tik palūkanas) – iki 2026 m. gruodžio 18 d.;

· palūkanų norma – jei sutartis dėl paskolos suteikimo būtų pasirašoma šiuo metu, perskolinamos paskolos palūkanų norma būtų 3,052% plius Finansų ministerijos marža (nuo 0,001% iki 0,35%), kuri nustatoma Valstybės perskolinamų paskolų, paskolų, teikiamų iš valstybės biudžeto apyvartos lėšų, ir skolos grąžinimo  sutartyse nustatomos palūkanų normos nustatymo tvarkos aprašu, patvirtintu Finansų ministro 2014 m. gruodžio 1 d. įsakymu Nr. 1K-410.

Prieš priimant sprendimą dėl paskolos suteikimo, bus vertinamas valstybės pagalbos elementas. Siekiant nepažeisti valstybės pagalbos reikalavimų, palūkanų norma gali būti didinama.

Perskolinimo eiga ir procedūros:
Pagrindiniai etapai:

1. Prašymo dėl perskolinimo pateikimas Finansų ministerijai:
· turi būti teikiamas nustatytos formos prašymas (pridedama) dėl perskolinimo ir kiti Taisyklėse numatyti dokumentai (jei pareiškėjas teikia paraiškos ES paramai gauti kopiją, pagal Taisykles reikalaujami, bet paraiškoje nepateikti dokumentai/duomenys turi būti pateikiami papildomai, kartu su prašymu);
2. Pateiktų dokumentų vertinimas Finansų ministerijoje:
· Finansų ministerijai vertinimo metu identifikavus, kad yra pateikti ne visi reikalingi dokumentai arba pateiktuose dokumentuose pateikta informacija nėra pakankama, pareiškėjas gali būti prašomas pateikti papildomus dokumentus, paaiškinimus. 

3. Sprendimo dėl perskolinimo priėmimas ir paskolos sutarties pasirašymas:
· atlikus pateiktų dokumentų vertinimą, Finansų ministerija teikia siūlymą Lietuvos Respublikos Vyriausybei dėl perskolinimo;
· sutartis dėl paskolos suteikimo bus pasirašoma tik tuo atveju, jei išpildomos šios sąlygos: 

1) projektui skiriama ES paramos dalis;

2) iki 25 mln. eurų bendros vertės projektui Įgyvendinančioji institucija yra pateikusi Finansų ministerijai išvadą, kad projektas yra tinkamas finansuoti EIB lėšomis;

3) nuo 25 iki 50 mln. eurų bendros vertės projektui projekto vykdytojas yra papildomai užpildęs ir pateikęs Finansų ministerijai EIB nustatytą formą dėl EIB paskolos lėšų projektui priskyrimo;
4) virš 25 mln. eurų bendros vertės projektui gavus atskirą EIB pritarimą; 

5) yra tinkamai įformintos paskolos grąžinimą užtikrinančios priemonės (rekomenduojama įvertinti užtikrinimo priemonių įforminimo proceso trukmę ir iš anksto pasirūpinti atitinkamais dokumentais).

· pasirašant paskolos sutartį į ją įtraukiamos nuostatos dėl: 

1. paskolos lėšų panaudojimo pagal paskirtį;

2. atskaitomybės už lėšų panaudojimą ir rezultatų pateikimą;

3. sankcijų už įsipareigojimų nevykdymą;

4. savivaldybės sutikimo, kai savivaldybei numatoma teikti paskolą, kad savivaldybei neatlikus nustatytų mokėjimų paskolos sutartyje nustatyta tvarka, savivaldybės pagal paskolos sutartį Finansų ministerijai mokėtinos sumos būtų įskaitomos kaip savivaldybės biudžeto gautos pajamų įmokos. Savivaldybė taip pat sutinka, kad Finansų ministerija turi teisę šias sumas išieškoti ne ginčo tvarka.
5. priešlaikinio paskolos grąžinimo skolininko iniciatyva sąlygų;

6. privalomo paskolos grąžinimo atvejų (pvz., paaiškėjus, kad sprendimas dėl paskolos suteikimo priimtas remiantis pareiškėjo pateiktais žinomai neteisingais esminiais duomenimis, arba jei dėl projekto pasikeitimo sutarties su projekto vykdytoju laikotarpiu projektas tampa netinkamu finansuoti EIB paskolos lėšomis).
· Finansų ministerijai atmetus prašymą dėl perskolinamos paskolos (kai netenkinami šiose gairėse išvardinti reikalavimai), iki pasirašant projekto finansavimo ir administravimo sutartį pareiškėjas turi pateikti įrodymus, kokiomis kitomis priemonėmis bus užtikrintas pareiškėjo indėlis įgyvendinant projektą.

4. Paskolos išmokėjimas:

· paskola išmokama pateikus laisvos formos prašymą (teikiant paraišką didesnei nei 3,5 mln. eurų sumai, keliamas reikalavimas informuoti Finansų ministeriją iš anksto) ir išlaidas pagrindžiančius dokumentus arba prekių/paslaugų pirkimo sutarčių kopijas (prašymo išmokėti avansą teikimo atveju);

· paskola išmokama dalimis, ne mažesnėmis, kaip 3 tūkst. eurų (minimalios paskolos dalies reikalavimas netaikomas išmokant paskutinę paskolos dalį);

· pirma paskolos dalis gali būti išmokama avansu, bet išmokama suma negali viršyti mažesnio iš šių dydžių:

· 30% paskolos sumos;

· 1 mln. eurų.
5. Paskolos administravimas:

· paskolą gavęs subjektas privalo teikti Finansų ministerijai Taisyklėse numatytas ataskaitas;

· subjektui taikomi Valstybės skolos įstatymo 3 straipsnio 13 dalyje numatyti apribojimai;

· nevykdant įsipareigojimų pagal perskolintos paskolos sutartį, paskolos administravimas gali būti perduotas VĮ Turto bankui.

